  Анжелика Тихонова корреспондент 4-тӥ инвожое Ижкарын Финн-угор калыкъёслэн огъяросси форумазы пыриськисьёс пӧртэм секциосъя ужазы. Ивортодэтъя «Удмуртия» агентстволэн корреспондентэз «Роль молодёжных инициатив и проектов в сохранении и развитии этнокультурных традиций финно-угорских народов» секцие вуылӥз. Ӵектосъёсынызы, ужан амалъёсынызы удмуртъёс, карелъёс, хантыос, мансиос, мордваос, комиос, поръёс тодматӥзы. Удмуртъёс «Куара» огинлэн, «Даур ТВ» интернет телевиденилэн, егитъёслэн «Шунды» огазеяськонзылэн ужамзы сярысь вераськизы.  Карелиысь йӧскалык театрысь артист, карел кылын кырӟась-верась рэпер Андрей Горшков куинь ӵектосъёсысь сярысь мадиз. Солэн верамезъя, соос ӧнерезъя азинскыны но ассэ карел адямиен эшшо но мургес шӧдыны юрттӥзы. Нимысьтыз саклык висъяз карел рэплы сӥзем ӵектосэзлы. Куке карел рэпез лэсьтӥм, нокин ӧз тоды, мар солэсь пӧрмоз. Трос юанъёсмы вал, пӧрмоз-а, уз-а, тупа-а та кыл рэп быдэстыны. Но ваньмыз умой вылэм Андрей Горшков, Карелиысь йӧскалык театрысь артист, карел рэп быдэсъясьТа дырлы Петрозаводскын карел рэпен диск но поттӥзы ини. Андрей Горшковлэн верамезъя, 2021-тӥ ар Карелиын Карел рунаослэн аренызы ялэмын. Карел рэп кылдытӥсьёслэн со ласянь но малпанъёссы вань. Кылсярысь, соос вашкала карел рунаосты пӧртэм жанръёсын кутыса возьматыны тыршо. Вань юанъёсынымы ми котьку но тросгес опыто ужъюлтошъёсмылы вазиськиськом: фольклористъёслы, этнографъёслы, этномузыкологъёслы. Малы ке шуоно мон, нош мон кадьёс туж трос, валасько, кыл но лулчеберет борды лякыт басьтӥськыны кулэ, соосын экспериментъёс, туала дуннее, туала обществое пыртон шоры учкытэк. Мыным потэ со бордын ик азинлыклэн секретэз Андрей Горшков, Карелиысь йӧскалык театрысь артист, карел рэп быдэсъясьЯмало-Ненец автоном округысь Салехардысь хантыослэн лулчеберетъя «Пулнгават» йӧскалык автономизылэн тӧроез Елена Рыбина карын улӥсь уйпал калыкъёслэсь лулчеберетсэс утён но азинтон сярысь вераз. Котькуд калыклэсь лулчеберет улонзэ узыргес карон понна бадӟым ӵектос кылдытыны малпанэз вал шуыса пусйиз. Сое улонэ пыӵатыны кутскизы ини. Солэн кылъёсызъя, юромо егитъёслы ӵектосъёссы трос ӧвӧл ке но, ваньмыз соослы но тупало. Вань ӵектосъёсмы озьы-а, тазьы-а егитъёсты но кыско. Мар понна ми соосты лэсьтӥськом? Калыкъёслэн лулчеберет кылёсбурзы сярысь иворез утён но пиналъёслы пыӵатон понна Елена Рыбина, Салехардысь хантыослэн лулчеберетъя «Пулнгават» йӧскалык автономизылэн тӧроезМарий Элысь Пинал учкисьлэн театреныз кивалтӥсь, лулчеберет кусыпъёсъя «ВийАр» огинлэн тӧроез Елена Иванова егитъёслы огазеяськонзэс 2008-тӥ арын кылдытӥзы шуыса мадиз. Пор егитъёс понна пӧртэм ӵектосъёс гожъязы. Озьы 2009-тӥ арысен элькуназы пор егитъёслэсь огъяросси слётсэс ортчытъяны кутскизы. Бӧрысь слётэз радъясьёс, азьветлӥсьёс асьсэос пӧртэм ӧръёсъя ӵектосъёс гожъяны кутскизы. Озьы, туннэ нуналлы «УнчоFest» лагерь-семинар», «Словесник лета» («Кеҥеж сылнымутчо») ӵектосъёссы улонэ пыӵало. Ваньзэ сое лэсьтон, быдэстыны луонлыкъёс шедьтон, валан понна одно ик дышетскыны кулэ, пусъе Елена Иванова.  Тау карисько, таӵе форумъёс, таӵе ужрадъёс понна, кытын ми вераськиськом, тодматскиськом, опытэнымы люкиськиськом но, улосвылъёсамы бертыса, люкам тодон-валанмес ужамы кутӥськом. Соин ик ваньзылы азинлык, пайдалык сӥзисько, улонэн одӥг вамыш мыныны эн кепыралэ Елена Иванова, Марий Элысь лулчеберет кусыпъёсъя «ВийАр» огинлэн тӧроезВатсалом, форум улсын эшшо кык секциос ужазы. Озьы ужрадэ люкаськемъёс финн-угор калыкъёслэсь узырлыксэс дышетонын но эскерон ужъёсын кутонэз но финн-угор кылъёслэсь аспӧртэмлыксэс интернетын но ивор вӧлмытон ёзъёсын азинтонэз эскеризы. Тодэ вайытом, Ижкаре Финн-угор калыкъёслэн огъяросси форумазы 30-лэсь уно улосвылъёсысь делегатъёс вуизы.  Тегъёс: Мерлык Ижкар егитъёс Удмуртия форум финн-угоркалыкъёс  